Publication: Magyar Közlöny
Issue: MK-2001-78 (Year: 2001, Number: 78)
Era: 1990-2004
Section: 1997. évi CLVI. törvény (a továbbiakban: Kszt.) rendelkezései szerint, céljainak a közhasznúság feltételei szerint
Paragraph Index: 1457

d) az állami költségvetés által éves összegben meghatározott és alapítványi célra fordítható költségvetési előirányzatoknak a Kormány által — a költségvetési összeg odaítélésekor — meghatározott részét. A törzsvagyont a legkedvezőbb feltételeket kínáló pénzintézetnél kell elhelyezni, vagy annál kedvezőbb feltételekkel kell értékállandóságáról gondoskodni. E kérésben a Kuratórium dönt. A törzsvagyonnak a működés költségei fedezése érdekében történő csökkentését a Kuratórium előterjesztése alapján a Kormány megengedheti. 6.2. Az Alapítvány céljára közvetlenül fel nem használható és nem hasznosítható természetbeni adományokat ellenérték fejében értékesíteni kell. Az értékesítés nyomán befolyó összeget az adományozó esetleges rendelkezésének megfelelően kell az Alapítvány vagyonában elhelyezni. 6.3. A Szervezeti és Működési Szabályzat rendelkezhet a törzsvagyonon kívüli más alapok létrehozásáról és működtetésük szabályairól. 7.1. Az Alapítvány célja megvalósítása érdekében önállóan gazdálkodik. Az Alapítvány — korlátlan felelősséggel nem járó — vállalkozói tevékenységet is folytathat, azonban csak közhasznú céljainak megvalósítása érdekében, azokat nem veszélyeztetve. Gazdálkodása során elért eredményét nem oszthatja fel, azt kizárólag a jelen Alapító Okiratban meghatározott tevékenységre fordíthatja. 7.2. Az Alapítvány váltót, illetve más hitelviszonyt megtestesítő értékpapírt nem bocsáthat ki. 7.3. Az Alapítvány Kuratóriuma, az Alapítvány közhasznú gazdálkodásának elősegítésére Befektetési Szabályzatot fogad el. 7.4. Az Alapítvány működési költségeire a Kuratórium által évente meghatározott összeg, de legfeljebb az Alapítvány mindenkori éves költségvetési támogatásának 10%-a fordítható. 8.1. Az Alapítvány kezelője és legfőbb döntéshozó szerve a 11 (azaz: tizenegy) tagú Kuratórium. A Kuratórium tagjait a Magyar Köztársaság Kormánya kéri fel a magyar tudomány és közélet neves személyiségei köréből, határozatlan időre. A Kuratórium elnökét és alelnökét a tagok közül a Kormány nevezi ki 3 (azaz: három) éves időtartamra. A Kuratórium elnökére és tagjaira az alábbi összeférhetetlenségi szabályok vonatkoznak: A közhasznú szervezet megszűnését követő két évig nem lehet más közhasznú szervezet tisztségviselője az a személy, aki olyan közhasznú szervezetnél töltött be — annak megszűnését megelőző két évben legalább egy évig — vezető tisztséget, amely az adózás rendjéről szóló törvény szerint köztartozását nem egyenlítette ki. A vezető tisztségviselő, illetve az ennek jelölt személy köteles valamennyi érintett közhasznú szervezetet előzetesen tájékoztatni arról, hogy ilyen tisztséget egyidejűleg más közhasznú szervezetnél is betölt. A Kuratórium alelnökének hatáskörét a Szervezeti és Működési Szabályzat állapítja meg. Az Alapítvány Kuratóriumának tagjai: Kosáry Domokos Rogán Antal Gyurcsík Iván Király András Kovács Péter Ludányi Arnold Novák Tamás Romsics Ignác Schlett István Szarka László Várady Tibor A Kuratórium elnöke: Kosáry Domokos A Kuratórium alelnöke: Rogán Antal 8.2. A kuratóriumi tisztség megszűnik a kuratóriumi tagság megszűnésével, a Kuratórium visszahívásával vagy a határozott időtartam lejártával. A kuratóriumi tagság megszűnik az Alapítvány megszűnésével, a kuratóriumi tag halálával, a tag visszahívásával, valamint a tag lemondásával. 2001/78. szám 8.3. A Kuratórium kizárólagos hatáskörébe tartozik: — az Alapítvány Szervezeti és Működési Szabályzatának és Befektetési Szabályzatának megállapítása; — az Alapítvány a Kszt. szerinti közhasznúsági jelentésének a jóváhagyása; — a Kuratórium ügyrendjének megállapítása; — az intézet igazgatójának és az alapítványi iroda ügyvezető igazgatójának kinevezése; — az intézeti tevékenység teljes körű meghatározása; — az Alapítvány gazdálkodási elveinek és szabályainak meghatározása; — az Alapítvány éves gazdálkodási tervének és mérlegének megállapítása; — ösztöndíjak adományozása; — döntés a törzsvagyon bővítéséről; — döntés minden értékesítési kérdésről; — döntés az Alapítvány vállalkozási elveiről és vállalkozásairól; — döntés alapítványi intézetek felállításáról, összevonásáról, integrált vagy társult viszonyban történő működtetéséről; — döntés szervezeti korszerűsítésekről; — mindaz, amit a Kuratórium a tisztségviselők, illetve az igazgató hatásköréből saját hatáskörébe von; — mindaz, amit az Alapító Okirat vagy a Szervezeti és Működési Szabályzat a Kuratórium kizárólagos hatáskörébe utal. 8.4. A Kuratórium üléseit szükség szerint, de évente legalább egyszer tartja. A Kuratórium határozatképes, ha az ülésen tagjainak több mint a fele jelen van. Határozatképtelenség esetén a Kuratórium ülését 8 (azaz: nyolc) napon belül változatlan napirenddel ismét össze kell hívni. 8.5. A Kuratórium ülését a Kuratórium elnöke hívja össze. Össze kell hívni a Kuratóriumot 30 (azaz: harminc) napon belül három kuratóriumi tag vagy a Felügyelő Bizottság írásban, az ok megjelölésével előterjesztett indítványára. 8.6. A Kuratórium üléseinek összehívása a tagoknak küldött ajánlott levél útján történik a napirend egyidejű ismertetésével és a döntéshez szükséges információk megküldésével. Az ajánlott levél helyett a meghívás más módon is történhet, azonban a meghívó kézbesítését hitelt érdemlő módon igazolni kell. 8.7. A Kuratórium határozatait általában egyszerű szótöbbséggel hozza. Szavazategyenlőség esetén az elnök szavazata dönt. A jelenlét szerint számított legalább kétharmados minősített többség szükséges a Szervezeti és Működési Szabályzatának és Befektetési Szabályzatának megállapításához, az éves gazdálkodási terv megállapításához, valamint a mérleget, eredménykimutatást, valamint tájékoztató adatokat tartalmazó Közhasznú Beszámoló elfogadásához. A Kuratórium határozathozatalában nem vehet részt az a személy, aki vagy akinek közeli hozzátartozója, élettársa a határozat alapján kötelezettség vagy felelősség alól mentesül vagy bármilyen más előnyben részesül, illetve a megkötött jogügyletben egyébként érdekelt. 8.8. A Kuratórium ülései nyilvánosak. A Kuratórium döntéseit a Határozatok Könyvében kell vezetni, amely nyilvántartásból a Kuratórium döntéseinek időpontja, hatálya, illetve a döntést támogatók és ellenzők személye megállapítható. 8.9. A Kuratórium döntéseit az érintettekkel ajánlott postai küldemény útján közli. A Kuratórium döntéseit az Alapítvány Internet honlapján teszi közzé. Az Alapítvány működésével kapcsolatosan keletkezett iratokba előzetes egyeztetés után munkaidőben bárki betekinthet, kivéve azon iratokat, amelyekbe való betekintés üzleti, személyiségi érdeket sértene. Az Alapítvány működésével, szolgáltatásai igénybevételével kapcsolatos iratokat, valamint a beszámolót az Alapítvány Internet honlapján teszi közzé. 9.1. Az Alapító a közhasznú szervezet jogszabályoknak megfelelő működése és gazdálkodása ellenőrzésére 3 (azaz: három) tagú Felügyelő Bizottságot (a továbbiakban: Bizottság) hoz létre. A Bizottság tagjait és elnökét az Alapító — a Miniszterelnöki Hivatal, a Külügyminisztérium és a Pénzügyminisztérium jelölése alapján — 5 (azaz: öt) évre kéri fel. A tagok külön nyilatkozattal elfogadják a megbízást. A tagok ismételten is megbízhatók. A Bizottság elnöki tisztét a Külügyminisztériumot képviselő tag látja el. Nem lehet a Felügyelő Bizottság elnöke vagy tagja az a személy, aki,

Source: https://magyarkozlony.hu/hivatalos-lapok/f597b15385331d02cfdc386713cd11e53a5bf334/dokumentumok/0acad93b9f34ae19c6fa63949170dbc2340a2574/letoltes